ЩIэблэм и къэкIуэнум тращIыхь
Шэджэм районым хыхьэ Звездный къуажэм дэт курыт школым япэ кадет класс къыщызэIуахынущ. Псори зэхэту абы щеджэнущ 5-нэ классым кIуэ ныбжьыщIэ 24-рэ.
Кадет классым щIэс цIыкIухэр къыщыхахым къалъытащ ахэр егъэджэныгъэм зэрехъулIэр, драгъэкIуэкIа псалъэмакъхэм кърикIуахэр, езыхэри адэ-анэхэри а Iуэхум зэрыщIэхъуэпсыр.
Кадет ныбжьыщIэхэм я нэхъыбэр дзэм къулыкъу щызыщIэхэм я бынхэрщ, аращи, мы цIыкIухэри я нэхъыжьхэм я лъэужьым ирикъунущ.
Курыт школым щрагъэдж предметхэм нэмыщI кадетхэр щагъэгъуэзэнущ зауэ хуэIухуэщIэхэм епха щIэныгъэхэм. Апхуэдэу кадет классым щIэс дэтхэнэ еджакIуэми и къалэнщ кадет щIыхьым къыхуигъэувхэр игъэзэщIэну.
Языныкъуэ дерсхэр щекIуэкIынущ Звездный жылэм дэт 37/23 дзэ къудамэм. Мыбдежым кадет ныбжьыщIэхэм зыщагъэгъуэзэфынущ Iэщэ зэмылIэужьыгъуэхэм, дзэ техникэхэм, а IэщIагъэм епха нэгъуэщI Iэмэпсымэ куэдми. Зэуэм шэрыуэу трагъахуэу зрагъэсэн папщIэ, абыхэм хуагъэувынущ электроннэ нэщанэ еуапIэхэр.
Сабийхэм ядэлэжьэнущ Iуэхум фIыуэ хэзыщIыкI егъэджакIуэхэмрэ дзэ къулыкъум къыхэкIыжахэмрэ. Гъэ еджэгъуэр иуха иужь, ахэр зыхурагъэджахэмрэ зыхуагъэсахэмрэ ткIийуэ къапщытэжынущ.
Кадет ныбжьыщIэхэм я щыгъынри зыхуеджэ IэщIагъэм хуэфащэу щытынущ: махуэ къэс ящыгъыну- хэм нэмыщI, махуэшхуэхэм хухэха фащи яIэнущ.
Кадетхэм зрагъэгъуэтыну щIэныгъэмрэ Iэзагъымрэ къащыхуэсэбэпынущ зауэ хуэIухуэщIэхэм щыхуагъасэ еджапIэ нэхъыщхьэхэм щIэтIысхьэмэ, дзэм къулыкъу щыщащIэкIэ.
КIарэ Элинэ.
